Dar viena problema ta, kad ES nekoordinuoja prieinamumo prievolių įgyvendinimo tokiose srityse, kaip viešieji pirkimai ir Europos struktūriniai ir investicijų fondai. Dabartinė padėtis neskatina tarpvalstybinio dalyvavimo viešuosiuose pirkimuose. Pastarojo meto tyrimai rodo, kad šiuo metu tarpvalstybinių viešųjų pirkimų lygis yra labai žemas ir kad skirtingi nacionaliniai teisiniai reikalavimai ir perkančiųjų organizacijų taikoma praktika, be kita ko ir prieinamumo srityje, sudaro kliūčių tarpvalstybiniams viešiesiems pirkimams. Tokia padėtis Europos pramonės įmonėms gali sukelti neaiškumų dėl to, ko iš tikrųjų reikalauja perkančioji organizacija ir kaip konkuruoti su kitomis pramonės įmonėmis, siūlančiomis panašius gaminius ir paslaugas.

Ekonominės veiklos vykdytojai, kurie norėtų parduoti savo gaminius ar paslaugas kitose valstybėse narėse, gali patirti papildomų išlaidų, susijusių su įvairių taisyklių supratimu ir, dar svarbiau, su jų gaminių ir (arba) paslaugų pritaikymu prie konkrečios nacionalinės ar net regioninės rinkos poreikių. Dėl to jie negali geriausiai naudotis masto ekonomika, o tai reiškia – ir visapusiškai naudotis bendrosios rinkos dydžiu. Ribotam vartotojų skaičiui gaminami gaminiai ir teikiamos paslaugos kainuoja brangiau, nes ekonominės veiklos vykdytojai negali naudotis didesnėmis rinkomis, kuriose būtų galima padengti prieinamumui užtikrinti nustatytas išlaidas. Gaminių ir paslaugų pritaikymo prie skirtingų nacionalinių reikalavimų išlaidos gali tapti ypač didele našta mažosioms ir vidutinėms įmonėms (MVĮ).

Be to, šiuo veiksmu būtų laikomasi proporcingumo principo, suteikiant valstybėms narėms lankstumo renkantis būdus, kaip pasiekti ES tikslus, ir sudarant sąlygas laipsniškai juos įgyvendinti. Šis principas taip pat turėtų būti taikomas ekonominės veiklos vykdytojams, įtraukiant tam tikras apsaugos priemones dėl prievolių proporcingumo.

Manoma, kad šie prieinamumo teisės aktų skirtumai ir susijusios bendrosios rinkos problemos tokiose srityse, kaip viešieji pirkimai ir Europos struktūriniai ir investicijų fondai, dar didės. Nors pagal naujas Europos teisines sistemas prieinamumo reikalavimai tapo privalomi, atitinkamais ES teisės aktais neapibrėžiama, ką reiškia ir ką aprėpia prieinamumas; tai paliekama apibrėžti nacionalinėmis arba konkretaus sektoriaus taisyklėmis. Svarbu pažymėti, kad ES lėšos pagal tokias programas, kaip Europos struktūriniai ir investicijų fondai ir Europos infrastruktūros tinklų priemonė, dažnai naudojamos per viešuosius pirkimus.

Be to, įvertintas konkretus poveikis MVĮ ir labai mažoms įmonėms (poveikio MVĮ tyrimas), įskaitant konsultacijas su MVĮ ekspertais. Dėl savo dydžio ir ribotų išteklių MVĮ patiria neproporcingai didelių sunkumų laikydamosi skirtingų nacionalinių prieinamumo reikalavimų. Todėl manoma, kad prieinamumo reikalavimo skirtumų pašalinimas būtų ypač naudingas MVĮ. Poveikio vertinime nenustatyta, kad MVĮ reikia taikyti specialias priemones.

Bendra metinė administracinė našta, susijusi su šia galimybe (bendrovėms, teikiančioms ataskaitas apie prieinamumą) sudarytų apie 107 mln. EUR.

5.4 4 galimybės vertinimas

Kaip ir ankstesnės galimybės atveju, pasirinkus 4 galimybę būtų pasiekti iniciatyvos tikslai. Būtų panaikintas susiskaidymas, nulemtas skirtingų nacionalinių prieinamumo reikalavimų, kadangi vienu metu visose valstybėse narėse visiems atrinktiems gaminiams ir paslaugoms bendrojoje rinkoje būtų pradėti taikyti vienodi prieinamumo reikalavimai. Dėl to galėtų atsirasti papildomų išlaidų įmonėms ir būtų sutaupyta mažiau nei pasirinkus 3 galimybę. Tačiau manoma, kad išlaidos būtų sumažintos 45 proc. palyginti su pagrindiniu scenarijumi. Bendros išlaidos būtų 11 mlrd. EUR.

Įmonių administracinė našta būtų apytikriai 126 mln. EUR, nes pasirinkus 4 galimybę būtų išplėsti reikalavimai ir teikti informaciją turėtų visos įmonės, teikiančios gaminius ar paslaugas ES rinkai.

6.Politikos galimybių palyginimas

Pasirinkus 2 galimybę nebūtų tinkamai pasiekti tikslai, visų pirma nebūtų panaikintas bendrosios rinkos susiskaidymas.

Pasirinkus 3 ir 4 politikos galimybes būtų geriausiai sprendžiamos nustatytos problemos ir dėl to labiausiai pagerintas prieinamų gaminių ir paslaugų bendrosios rinkos veikimas. Palyginus šių dviejų politikos galimybių poveikį matyti, jog skiriasi visų pirma jų veiksmingumas, išlaidų mažinimas ir proporcingumas.

Pasirinkus 3 ir 4 galimybes būtų daromas teigiamas poveikis pagrindinėms teisėms, tačiau didžiausią naudą bendrosios rinkos suderinimui ir dėl to didžiausią teigiamą socialinį poveikį pavyktų pasiekti pasirinkus 4 galimybę.

Tačiau atrodo, kad 3 galimybė bendrovėms kainuotų mažiau, be to, ji labiau atitinka subsidiarumo ir proporcingumo principus, kadangi pagal ją valstybėms narėms nenustatyta griežtų prieinamumo reglamentavimo terminų. Administracinė našta būtų didesnė pasirinkus 4 galimybę, nes ji iškart apima visas valstybes nares ir dėl to įvedama daugiau prievolių pramonei.

Apibendrinant, 3 galimybė iš pradžių yra palankesnė ekonominiu požiūriu, bet ne taip veiksmingai pašalina sklandaus bendrosios rinkos veikimo kliūtis ir užkerta kelią naujų kliūčių atsiradimui. 4 galimybė gali būti naudingesnė, vertinant pagal veiksmingumą ir socialinę naudą, nes ją pasirinkus iškart sukuriama didesnė rinka, ir taip galima kompensuoti didesnes tiesiogines išlaidas.

7.Stebėjimo ir vertinimo tvarka

Komisija yra Sutarties sergėtoja ir turės reguliariai tikrinti, kaip valstybės narės įgyvendino ir užtikrino atitinkamų gaminių ir paslaugų atitiktį prieinamumo reikalavimams.

Šio pasiūlymo poveikis bus stebimas pasitelkus tokius rodiklius, kaip bylų skaičius teismuose dėl atitinkamų gaminių ir paslaugų prieinamumo problemų, arba viešųjų pirkimų konkursų, kuriuose yra nuoroda į prieinamumo ir ES lygmens prieinamumo reikalavimus, skaičius. Reikalingi duomenys bus gaunami iš įvairių esamų informacijos šaltinių. Praėjus penkeriems metams nuo iniciatyvos įsigaliojimo, Komisija įvertins jos poveikį. Tam reikės įvertinti jos realų poveikį, apibendrinti įgytą patirtį ir svarstymus dėl galimų patobulinimų, įskaitant ir pasiūlymo taikymo sritį.